b'\n_START_ARTICLE_\nKonstantin X. Dukas\n_START_SECTION_\nVladanje\n_START_PARAGRAPH_\nKonstantin X. je bil sin Andronika Dukasa, paflagonskega plemi\xc4\x8da, ki je bil verjetno guverner Mezijske teme. Vpliven je postal po poroki z drugo \xc5\xbeeno Evdokijo Makrembolitisso, ne\xc4\x8dakinjo patriarha Mihaela Kerularija. Leta 1057 je pomagal Izaku I. Komnenu pri nasilnem prevzemu oblasti, potem pa je postopoma pre\xc5\xa1el na stran dvorne birokracije, ki se je upirala cesarjevim reformam. Kljub tihemu nasprotovanju je bil s podporo Mihaela Psela novembra 1059 izbran za Izakovega naslednika. Bolni Izak je 24. novembra 1059 abdiciral in Konstantina so okronali za cesarja. _NEWLINE_Novi cesar je na oblast hitro pritegnil svoja mlada sinova. Brata Ivana Dukasa je imenoval za kaisarja (cesarja), politiko pa je prilagodil interesom dvorne birokracije in cerkve. Mo\xc4\x8dno je oklestil financiranje vojske, omejil obseg urjenja vojakov in nazadnje je razpustil \xc5\xa1e armensko lokalno milico, ki je \xc5\xa1tela 50.000 mo\xc5\xbe. Konstantinovi ukrepi so mo\xc4\x8dno oslabili vojsko prav v najbolj kriti\xc4\x8dnem obdobju, ko so italijanske posesti osvajali Normani, z vzhoda pa so vedno mo\xc4\x8dneje pritiskali Seld\xc5\xbeuki in njihovi zavezniki._NEWLINE_Konstantin postajal pri Izakovih privr\xc5\xbeencih in voja\xc5\xa1ki aristokraciji vedno bolj nepriljubljen in leta 1061 so ga posku\xc5\xa1ali ubiti. Nepriljubljen je bil tudi pri prebivalcih ni\xc5\xbejih stanov, ker je povi\xc5\xa1al davke, s katerimi naj bi financiral vojsko. _NEWLINE_Konstantin je izgubil ve\xc4\x8dino bizantinskega ozemlja v Italiji, ki so ga osvojili Normani Roberta Guiscarda. V \xc4\x8dasu njegovega vladanja je sicer ponovno o\xc5\xbeivelo zanimanja za preostanek Apulije in Konstantin je v Italiji imenoval najmanj \xc5\xa1tiri katepane: Mirijarha (1060-1061), Marulija (1061-1062), Sirijana (1062-1064) in Mambrika (1067-1069), toda cesarstvu je na koncu ostala samo \xc5\xa1e okolica Barija. Poleg Normanov v Italiji so ga leta 1064 v Mali Aziji napadli Seld\xc5\xbeuki Alp Arslana, na Balkanu pa leta 1065 oghu\xc5\xa1ki Turki. _NEWLINE_Konstantin, ki je bil star in bolehen \xc5\xbee takrat, ko je pri\xc5\xa1el na oblast, je 22. maja 1067 umrl. Nasledili so ga mladoletni sinovi pod regentstvom matere Evdokije Makrembolitise.'